b"\n_START_ARTICLE_\nEdward Frederick Lindley Wood\n_START_SECTION_\nBakgrunn\n_START_PARAGRAPH_\nHalifax var av Yorkshire-slekt, fjerde s\xc3\xb8nn av Charles Wood, 2. viscount Halifax. Han og s\xc3\xb8sknene var sykelige. Hans tre storebr\xc3\xb8dre d\xc3\xb8de unge. Dermed ble det han som skulle arve farens formue og sete i House of Lords. Han ble f\xc3\xb8dt uten venstreh\xc3\xa5nd og vissen venstrearm, men bedrev likevel ridning, jakt og skyting. Dette og hans anglo-katolske fromhet, likesom faren, fikk Winston Churchill til \xc3\xa5 gi ham tilnavnet \xc2\xabHoly Fox\xc2\xbb. I 2009 ble familiens r\xc3\xb8tter sporet tilbake til vikingkrigeren Magnus Irwinsson, som kom til England i 1066, med Harald Hardr\xc3\xa5des h\xc3\xa6r._NEWLINE_Halifax' barndom ble delt mellom to hus i Yorkshire, Hickleton Hall n\xc3\xa6r Doncaster og Garrowby. Han ble utdannet ved Eton og Christ Church i Oxford, og ble s\xc3\xa5 Fellow ved All Souls College.\n_START_SECTION_\nKarriere\n_START_PARAGRAPH_\nHalifax var f\xc3\xb8rst offiser og avanserte til major ved et dragonregiment]. Han var 1910-1925 (konservativt) medlem av underhuset, 1921-22 understatssekret\xc3\xa6r] for koloniene i Lloyd Georges regjering, oktober 1922\xe2\x80\x93januar 1924 undervisningsminister (under Bonar Law og Stanley Baldwin) samt november 1924-oktober 1925 jordbruksminister i Baldwins andre regjering. _NEWLINE_Som minister viste han sitt store administrative talent og ble ansett som s\xc3\xa6rlig fremragende i jordbruksanliggender. Han var en man av dypt religi\xc3\xb8s legning og skrev en biografi om John Keble (i serien \xc2\xabLeaders of the church\xc2\xbb)._NEWLINE_Han ble utnevnt til visekonge av India den 31. oktober 1925, og ble kort tid etter adlet som baron Irwin. Han tiltr\xc3\xa5dte som visekonge 1. april 1926. _NEWLINE_I Halifaxs tid som visekonge i India gjennomf\xc3\xb8rte Simon-kommisjonen sitt arbeide. Han hadde da i oppdrag \xc3\xa5 fors\xc3\xb8ke \xc3\xa5 legge grunnen for en fremtidig status som dominion for India, men han mislyktes med \xc3\xa5 f\xc3\xa5 indiske politiske organisasjoner til \xc3\xa5 samarbeide med kommisjonen. Fors\xc3\xb8kene p\xc3\xa5 \xc3\xa5 demme opp for Mahatma Gandhis kampanjer i sivil ulydighet var ogs\xc3\xa5 mislykkede, og Halifax s\xc3\xa5 seg n\xc3\xb8dt til \xc3\xa5 forhandle med den fengslede Gandhi, noe som ledet frem til pakten Gandhi-Irwin._NEWLINE_P\xc3\xa5 1930-tallet hadde Halifax flere ministerposter i den britiske regjeringen og var utenriksminister 1938-1940. Han var med og forhandlet frem M\xc3\xbcnchenavtalen som lot Tyskland annektere deler av Tsjekkoslovakia. Halifax ble ansett som en tenkelig statsministerkandidat etter Neville Chamberlain - hvis appeasementpolitikk han hadde st\xc3\xb8ttet - i mai 1940, men Winston Churchill ble i stedet foretrukket. At Halifax ikke hadde sete i underhuset ble betraktet som et problem._NEWLINE_Halifax fortsatte som utenriksminister under Churchill i ni m\xc3\xa5neder til, men ble senere p\xc3\xa5 \xc3\xa5ret sendt som ambassad\xc3\xb8r til Washington D.C., en post han hadde til 1946."